text: Lugten af brændt gummi tager til på Padborg park
  30 april 2017 kl. 07.25
  Søndag over middag indledes den første afdeling i motorløbet Danish Supertourisme Turbo. Det afvikles på Padborg Park. 
  
  Det kommer til at lugte af brændte dæk i Padborg søndag. Det har det på sin vis gjort hele weekenden, men søndag over middag bliver det helt store skyts rullet frem, når en ny sæson af motorløbet DST flages i gang.
  Sidste års mester, Michel Nykjær, har i træningen op til dagens løb vist, at han stadig er lynhurtig. Men han får skarp konkurrence af rivalerne fra 2016-sæsonen, Frederik Nymark, Jesper Egebart og ikke mindst Kevin Rossel fra Vejle.
  Kevin Rossel satte i træningsrunderne ny supertourisme-banerekord på Padborg Park. Med bil nr. 14 kørte han banen rundt på 59.140.
  Kevin Rossel havde selv den nu tidligere rekord, der var på 59.7. Og selv om 2016-mesteren Michel Nykjær fra Næstved også var under den gamle rekord, så måtte han med tiden 59.421 nøjes med en 2. plads i tidtagningen. ​
  De tre af kørerne har samme turbo-modeller som i 2016, mens Frederik Nymark har fået sig en ny V6-udgave. Han tvivler dog selv på, at han kommer til at nå sin topfart i åbningsløbet. 
  Men udfordrerne holder i kø for at give top-racerkørerne baghjul, så der bliver helt bestemt brændt dæk af i dag.
  Følg løbet direkte på TV SYD Plus eller vores Facebook-side fra 12.45 søndag.
  